อายุ 60 ปี สมัครกอช.คุ้มมั้ย
โดย...ชัตน์วรี shewarat@hotmail.com
4 ธ.ค. 2558

โดย...ชัตน์วรี [email protected]
ในช่วงนี้มีผู้ประกันตนมาตรา 40 (ภาคสมัครใจ) ได้รับหนังสือแจ้งจากสำนักงานประกันสังคม (สปส.) แจ้งสิ้นสุดการเป็นผู้ประกันตนตามมาตรา 40 กรณีบำนาญชราภาพ (ทางเลือกที่ 3-5) สิ้นสภาพ 1.08 ล้านคน พร้อมแบบแสดงความจำนงเป็นสมาชิกกองทุนเงินออมแห่งชาติ (กอช.) ซึ่งผู้ประกันตนก็จะมี 2 ทางเลือก 
ทางเลือกที่ 1 มีความประสงค์จะสมัครเป็นสมาชิก กอช. ซึ่งจะต้องกรอกเอกสารแสดงความจำนงเป็นสมาชิก กอช. ยื่นต่อ สปส.ใน 180 วัน นับตั้งแต่กฎหมายมีผลใช้บังคับ และสปส.จะโอนข้อมูลและเงินสมทบพร้อมผลประโยชน์ตอบแทนของผู้ประกันตนไปสะสมในบัญชีบุคคลตั้งต้นของ กอช. 
ทางเลือกที่ 2 ไม่มีความประสงค์จะสมัครเป็นสมาชิก กอช. ให้นำหนังสือแจ้งสิ้นสุดสถานภาพผู้ประกันตนตามมาตรา 40 กรณีบำนาญชราภาพ และกรอกเอกสารแสดงความจำนง “ไม่เป็น” สมาชิก กอช. พร้อมถ่ายเอกสารสมุดบัญชีออมทรัพย์ธนาคารมายื่นต่อ สปส. หลังจากนั้น สปส.จะโอนเงินคืนเข้าบัญชีธนาคารของผู้ประกันตน
 มีอีกคำถามที่ยังสงสัยกันมากคือ ถ้าอายุ 60 ปี แล้วจะสมัคร กอช.ต่อดีไหม
คำตอบ คือ พ.ร.บ.การออมแห่งชาตินี้ให้สิทธิผู้ที่อายุเกิน 60 ปี สามารถสมัคร กอช.ได้ ภายใน 1 ปี นับแต่วันที่กฎหมายนี้มีผลบังคับใช้ คือเริ่มตั้งแต่วันที่ 26 ก.ย. 2558-25 ก.ย. 2559 หลังจากนั้นคนอายุ 60 ปี ก็ไม่สามารถสมัครเป็นสมาชิก กอช.ได้
เมื่อสมาชิก กอช.อายุครบ 60 ปีไปแล้ว จะลาออกจากกองทุนเมื่อใดก็ได้ ไม่จำเป็นต้องเป็นสมาชิกถึง 10 ปี จะได้รับบำนาญหรือเงินดำรงชีพโดยใช้เกณฑ์เช่นเดียวกับกรณีปกติ (กรณีสิ้นสมาชิกภาพเพราะอายุครบ 60 ปี) คือถ้านำเงินทั้งหมดในบัญชีรายบุคคลมาคำนวณบำนาญแล้วได้ไม่น้อยกว่าบำนาญขั้นต่ำ (600 บาท) จะได้บำนาญเท่ากับจำนวนที่คำนวณได้ไปจนตลอดชีวิต แต่ถ้าคำนวณได้น้อยกว่าบำนาญขั้นต่ำจะได้ 600 บาท ไปจนกว่าเงินในบัญชีจะหมด 
ยกตัวอย่าง ตามเกณฑ์ผู้สมัคร กอช. อายุเกิน 50 ปีขึ้นไป รัฐบาลจ่ายสมทบให้ 100% แต่กำหนดเพดานไม่เกิน 1,200 บาท/ปี ดังนั้น ถ้าสะสมเงินเดือนละ 100 บาท 1 ปี เป็นเงิน 1,200 บาท รัฐสมทบให้ 1,200 บาท เท่ากับว่า 1 ปี เรามีเงินเก็บ 2,400 บาท ถ้าสะสมเงิน 10 ปี ได้เงินสะสมประมาณ 2.4 หมื่นบาท หลังจากนั้นจะได้รับเงินบำนาญขั้นต่ำเดือนละ 600 บาท
นี่ก็เป็นทางเลือกหนึ่งที่จะเริ่มสะสมเงินออมไว้ใช้ในยามชราภาพ แต่ถ้าเสียชีวิตก่อนก็น่าจะเป็นก้อนหนึ่งที่จะให้กับทายาทได้